ভাগাড়ের মৃত পশুকে ধাপায় আর কবর দেওয়া হবে না। কলকাতা পুরসভার সিদ্ধান্ত, ধাপায় পোড়ানো হবে মৃত পশুগুলিকে। এ ব্যাপারে রাজ্য পরিবেশ দফতরের ছাড়পত্রও পাওয়া গিয়েছে বলে পুরসভা সূত্রের খবর।
ভাগাড়-কাণ্ডের জেরে শহরবাসীর মনে মাংস নিয়ে আতঙ্ক তৈরি হয়েছে। শহরের বাসিন্দাদের একাংশ আশঙ্কা করেছিলেন যে ধাপা থেকেও মৃত পশু নিয়ে গিয়ে বাজারে বিক্রি করা হচ্ছে। পুর কর্তৃপক্ষ অবশ্য ওই আশঙ্কা অমূলক বলে জানিয়েছিলেন। পুরসভার জঞ্জাল অপসারণ দফতর সূত্রের খবর, ধাপায় মৃত পশুগুলিকে নিয়মমাফিক মাটির বেশ কয়েক ফুট নীচে কবর দিয়ে দেওয়া হয়। 
পুরসভার জঞ্জাল অপসারণ দফতরের ডিরেক্টর জেনারেল শুভাশিস চট্টোপাধ্যায় বলেন, ‘‘হাইকোর্টের নিয়ম মেনে পুরসভা শহরের রাস্তার মৃত পশুদের সৎকার করতে যে পরিকাঠামো তৈরি করেছে, তাতে ধাপা থেকে মৃত পশুর পাচার সম্ভব নয়।’’
শহরবাসীর মনে মাংস-কাণ্ড নিয়ে কোনও সন্দেহ রাখতে চান না পুর কর্তৃপক্ষ। ধাপায় পুরসভার নিজস্ব ‘ইনসিনারেটর’ বা চুল্লি রয়েছে। সেখানে বেওয়ারিশ দেহ দাহ করা হয়। কিছুদিন আগে রাজ্য সরকারের সঙ্গে আলোচনা করে সিদ্ধান্ত নেওয়া হয়েছে, বেওয়ারিশ দেহ ধাপার মাঠে না দাহ করে তা শহরের অন্যত্র পাঠানো হবে। সেখানে আলাদা চুল্লিতে দেহ দাহ করার কথা। তার পরিবর্তে ধাপার চুল্লিতে দাহ করা হবে মৃত পশুগুলিকে।
সূত্রের খবর, আগেও পুরসভা বেওয়ারিশ দেহের সঙ্গে একই চুল্লিতে মৃত পশু সৎকার করবে বলে সিদ্ধান্ত নিয়েছিল। কিন্তু প্রযুক্তিগতভাবে সমস্যা হতে পারে কি না, তা নিয়ে পুরসভার অন্দরেই বিতর্ক ছিল। এছাড়াও পরিবেশ দফতরের কোনও ছাড়পত্র ছিল না।
পরিবেশবিদদের একাংশ জানিয়েছেন, মাটির নীচে মৃত পশু কবর দেওয়া পুরনো পদ্ধতি এবং বিজ্ঞানসম্মত। কিন্তু ধাপায় জঞ্জালের স্তূপ বেড়ে এতটাই উঁচু হয়ে গিয়েছে যে মাটির কতটা নীচে মৃত পশু থাকবে, তা পরীক্ষার প্রয়োজন। তা নাহলে, পরিবেশ দূষণের সম্ভাবনা থেকেই যাবে। সেই কারণেই পরিবেশ দফতরের ছাড়পত্র নিয়েই মৃত পশুর সৎকার করা প্রয়োজন।